KYK: Polisie monitor betoging in Kroonstad | Netwerk24
KYK: Polisie monitor betoging in Kroonstad
Deur André Damons 03 April 2019 13:04
Inwoners van Brentpark in Kroonstad het Woensdag ’n pad na hul woongebied met brandende buitebande en ander rommel versper. Foto: Izeth Wessels/KroonNuus
Die polisie in Kroonstad monitor die situasie in een van dié Vrystaatse dorp se woonbuurte waar ontevrede inwoners vroeër paaie versper het.
’n Handvol inwoners van Brentpark, Kroonstad, het vroeg Woensdagoggend die ingang na hul woonbuurt en die nywerheidsgebied met brandende buitebande, rommel en klippe versper.
Kapt. Stephen Thakeng, polisiewoordvoerder, sê die mense het voorheen oor swak dienslewering gekla waarna Motshidisi Koloi, burgemeester van die Moqhaka- plaaslike munisipaliteit, met hulle vergader het.
Sy moes terugvoer aan die inwoners gee oor hul griewe oor onder meer elektrisiteit, water en riool. Sy het glo nie en die inwoners het weer die strate ingevaar om te betoog.
Volgens Thakeng is die polisie se eenheid vir openbare orde op die toneel. Niemand is nog in hegtenis geneem nie.
Inwoners van Brentpark in Kroonstad het Woensdag betoog en paaie versper weens swak dienslewering. Foto: Izeth Wessels/KroonNuus
Meer oor: Kroonstad | Polisie | Betoging